**Δευτερεύουσες ονοματικές προτάσεις**

Οι δευτερεύουσες ονοματικές προτάσεις ισοδυναμούν με **ονόματα ή αντωνυμίες** και λειτουργούν στον λόγο ως:

* **υποκείμενα**
* **αντικείμενα**
* **ονοματικοί προσδιορισμοί**

Δευτερεύουσες ονοματικές προτάσεις είναι οι

* **ειδικές** (π.χ Λέω/ *ότι θα βρέξει.)*
* **βουλητικές (**π.χ Θέλω/ *να φύγω)*
* **ενδοιαστικές** (π.χ Φοβάμαι/ *μήπως δε με θέλει*.)
* **πλάγιες ερωτηματικές** (π.χ Με ρώτησε/ *πώς με λένε.)*
* κάποιες από **τις αναφορικές (**π.χ *Όποιος βιάζεται*,/ σκοντάφτει.)

**1.Ειδικές προτάσεις**

Λέγονται οι προτάσεις με τις οποίες εξειδικεύεται με κάποιο τρόπο το νόημα του ρήματος.

|  |  |  |
| --- | --- | --- |
| **Ρήματα εξάρτησης** | **Σύνδεσμοι εισαγωγής** | **Συντακτικός ρόλος** |
| ρήματα και εκφράσεις που έχουν τη σημασία του ¨λέω¨.  **ρήματα**  π.χ *λέω, νομίζω, πιστεύω, ξέρω, νιώθω, θεωρώ, υποθέτω, παραδέχομαι, δηλώνω, υποστηρίζω, αγνοώ, γνωρίζω, αντιλαμβάνομαι, δείχνω, αισθάνομαι κ*τλ.  **περιφράσεις**  *είμαι σίγουρος/βέβαιος, έχω τη*  *γνώμη/ την άποψη/την πεποίθηση* κτλ. | ειδικοί σύνδεσμοι:  **πως, που, ότι**  Σπάνια με το **να** προκειμένου να εκφραστεί  αμφιβολία, δυνατότητα ή  πιθανότητα, με τα ρήματα  *πιστεύω, σκέφτομαι, είναι πιθανό κ.ά* | **1.Υποκείμενο απρόσωπων ρημάτων και περιφράσεων**  π.χ Φαίνεται (απρόσωπο ρήμα)/ *ότι ήρθε ο χειμώνας.*  Είναι αλήθεια (απρόσωπη έκφραση)/ *ότι δεν τον γνώριζα.*  **2.Αντικείμενο**  **ρημάτων ή ρηματικών εκφράσεων**  π.χ Αντιλαμβάνεσαι/ *ότι υπάρχει πρόβλημα.*  Έχει την άποψη/ *ότι είναι εύκολο.*  Πιστεύω/ *να μην το έκανες αυτό.*  **3.Επεξήγηση** σε ουσιαστικά που έχουν σημασία παρόμοια με τη σημασία των προηγούμενων ρημάτων (π.χ *φήμη, είδηση, υπόσχεση, βεβαιότητα* κα.), καθώς και σε αντωνυμίες δεικτικές ή αόριστες.  π.χ **Αυτό** να μην ξεχάσεις,/ *ότι όλοι εδώ σε αγαπάμε.*  Κυκλοφόρησε **μια φήμη**,/ *ότι θα γράψουμε διαγώνισμα.* |

* Έχουν άρνηση **δε(ν)** και εκφέρονται με Οριστική.
* Δε χωρίζονται με κόμμα όταν λειτουργούν ως Υποκείμενα ή Αντικείμενα.
* Χωρίζονται με κόμμα όταν λειτουργούν ως επεξήγηση.

**2. Βουλητικές προτάσεις**

Λέγονται οι προτάσεις που συμπληρώνουν την έννοια των ρημάτων και περιφράσεων που δηλώνουν συνήθως βούληση.

|  |  |  |
| --- | --- | --- |
| **Ρήματα εξάρτησης** | **Σύνδεσμοι εισαγωγής** | **Συντακτικός ρόλος** |
| ρήματα και περιφράσεις που δηλώνουν βούληση.  **ρήματα**  *π.χ θέλω, επιθυμώ, μπορώ, ζητώ, αγωνίζομαι, προσπαθώ, επιδιώκω, προτρέπω, εμποδίζω, αναγκάζω, φαίνομαι, χαίρομαι* κτλ.  **απρόσωπα ρήματα**  π.χ *πρέπει, χρειάζεται, απαγορεύεται, συμβαίνει, μπορεί, γίνεται, επιτρέπεται* κτλ.  **απρόσωπες εκφράσεις**  *είναι δυνατό, είναι καιρός/ ευκαιρία/ανάγκη, καλύτερα* κτλ.  **περιφράσεις**  *έχω ανάγκη/διάθεση, είμαι έτοιμος, βρίσκω θάρρος* κτλ. | βουλητικός σύνδεσμος:  **να** | **1.Υποκείμενο απρόσωπων ρημάτων και περιφράσεων**  π.χ Απαγορεύεται **(**απρόσωπο ρήμα)/ *να καπνίζετε εντός του καταστήματος.*  Είναι ανάγκη (απρόσωπη έκφραση)/ *να μιλήσουμε.*  **2.Αντικείμενο**  **ρημάτων ή περιφράσεων**  π.χ Θέλω /*να μιλήσουμε*.  Είμαι πρόθυμος/ *να καλύψω τη ζημιά.*  **3.Επεξήγηση** σε ουσιαστικά που έχουν σημασία παρόμοια με τη σημασία των προηγούμενων ρημάτων (π.χ *θέληση, διάθεση*, *ελπίδα* κα), καθώς και σε αντωνυμίες δεικτικές ή αόριστες.  **π.χ Ένα** μόνοσας ζητώ,/ *να μην κάνετε φασαρία.*  Ζούσε με μια **ελπίδα,/** *να γυρίσει στην πατρίδα του****.*** |

* Παίρνουν άρνηση **μη(ν)** και εκφέρονται συνήθως με Υποτακτική.
* Δε χωρίζονται με κόμμα όταν λειτουργούν ως Υποκείμενα ή Αντικείμενα.
* Χωρίζονται με κόμμα όταν λειτουργούν ως επεξήγηση.

**3. Ενδοιαστικές προτάσεις**

Λέγονται οι προτάσεις που εκφράζουν κάποιον ενδοιασμό μήπως γίνει ή δε γίνει κάτι.

|  |  |  |
| --- | --- | --- |
| **Ρήματα εξάρτησης** | **Σύνδεσμοι εισαγωγής** | **Συντακτικός ρόλος** |
| ρήματα και περιφράσεις που δηλώνουν φόβο ή ανησυχία.  π.χ *φοβάμαι, ανησυχώ, τρέμω, αγωνιώ, προσέχω, προφυλάγομαι* κτλ.  **περιφράσεις**  *έχω την υποψία, υπάρχει φόβος/ανησυχία/φόβος*  κτλ. | ενδοιαστικοί σύνδεσμοι: **μη(ν), μήπως** | **1.Υποκείμενο απρόσωπων ρημάτων και περιφράσεων**  π.χ Υπάρχει ανησυχία (απρόσωπη έκφραση) *μήπως η φωτιά φτάσει στα σπίτια.*  **2.Αντικείμενο**  **ρημάτων ή περιφράσεων**  π.χ Πρόσεχε /*μη σε ξεγελάσει.*  **3.Επεξήγηση** σε ουσιαστικά που έχουν σημασία παρόμοια με τη σημασία των προηγούμενων ρημάτων (π.χ *φόβος, ανησυχία, αγωνία* κτλ), καθώς και σε αντωνυμίες δεικτικές ή αόριστες.  π.χ Είχε πάντα τη *φοβία*,/ *μήπως δε χτυπήσει το ξυπνητήρι*. |

* Οι ενδοιαστικές προτάσεις έχουν άρνηση **δε(ν)** και εκφέρονται με Υποτακτική.
* Δε χωρίζονται με κόμμα όταν λειτουργούν ως Υποκείμενα ή Αντικείμενα.
* Χωρίζονται με κόμμα όταν λειτουργούν ως επεξήγηση.